
Specialiųjų pirkimo sąlygų 
4 priedas

ŽMOGIŠKŲJŲ IŠTEKLIŲ VALDYMO KONSULTACINIŲ PASLAUGŲ TECHNINĖ SPECIFIKACIJA
1. VARTOJAMOS SĄVOKOS
1.1. Perkančioji organizacija – Lietuvos Respublikos energetikos ministerija, J. Lelevelio g. 6, 01103 Vilnius, įstaigos kodas 302308327.
1.2. Mokėtojas – UAB „EPSO-G“, Laisvės pr. 10, 04215 Vilnius, įmonės kodas 302826889.
1.3. Paslaugų teikėjas – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo sudaroma Sutartis.
1.4. Paslaugos – ne mažiau kaip 3 (trijų) ir ne daugiau kaip 4 (keturių) UAB „EPSO-G“ nepriklausomų valdybos narių paieška, atranka bei vertinimas.
1.5. Sutartis – Paslaugos teikimo trišalė sutartis, sudaroma raštu tarp Perkančiosios organizacijos, Mokėtojo ir Paslaugų teikėjo.
1.6. Aprašas – Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašas, patvirtintas Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo patvirtinimo“.
2. PIRKIMO OBJEKTAS IR PASLAUGŲ APIMTIS
2.1. Pirkimo objektas – šios Techninės specifikacijos 3 skyriuje nurodytų Paslaugų suteikimas.
2.2. Paslaugų apimtis – Mokėtojo nepriklausomų valdybos narių kandidatų paieška, atranka ir vertinimas. Kiekvienai atrenkamo nepriklausomo valdybos nario vietai Paslaugų teikėjas pateikia ne mažiau kaip 3 (trijų) tinkamais pripažintų kandidatų trumpąjį sąrašą.
3. BENDROS SĄLYGOS
3.1. Paslaugų suteikimo terminas – iki įsipareigojimų pagal Sutartį įvykdymo pabaigos, bet ne ilgiau kaip 8 (aštuonis) mėnesius. 
3.2. Paslaugų teikėjui pateikus konkrečios atrankos trumpąjį kandidatų sąrašą ir Perkančiajai organizacijai jį patvirtinus, už tą atranką atliekamas tarpinis mokėjimas, sudarantis 40 proc. atitinkamos atrankos kainos. Ši suma įskaitoma į galutinį mokėjimą už tą pačią atranką. 
3.3.  Už faktiškai suteiktas Paslaugas atsiskaitoma pagal fiksuotus, Paslaugų teikėjo pasiūlyme nurodytus įkainius, per 30 (trisdešimt) kalendorinių dienų nuo sąskaitos-faktūros pateikimo SABIS sistemoje dienos. 
3.4. Vadovaujantis Aprašo 18 punktu, kuris numato, kad už Paslaugas apmoka įmonė, į kurios kolegialų organą atliekama atranka, bus pasirašoma trišalė Paslaugų sutartis tarp Paslaugų teikėjo, Perkančiosios organizacijos ir Mokėtojo.
3.5. Paslaugos laikomos suteiktomis, kai Perkančioji organizacija priima sprendimą pasirinkti kandidatą ir gaunama teigiama atsakingos institucijos išvada dėl pasirinkto kandidato patikrinimo.
3.6. Sutarties galiojimo metu ir 1 (vienerius) metus po Sutarties pasibaigimo dienos Paslaugų teikėjas tiesiogiai ar netiesiogiai negali siūlyti paskirtiems kandidatams dalyvauti kitose Paslaugų teikėjo vykdomose atrankose.
3.7. Jeigu per 6 (šešių) mėnesių laikotarpį nuo veiklos sutarties su Perkančiosios organizacijos pasirinktu kandidatu pasirašymo dienos ši veiklos sutartis pasibaigia ne dėl Mokėtojo ir ne dėl Perkančiosios organizacijos kaltės, Paslaugų teikėjas įsipareigoja pakartotinai atlikti naujo tinkamo kandidato paiešką, nereikalaudamas papildomo apmokėjimo, su sąlyga, kad Perkančioji organizacija dėl to kreipiasi į Paslaugų teikėją ne vėliau kaip per 1 (vieną) mėnesį nuo veiklos sutarties nutraukimo dienos.
3.8. Perkamos Paslaugos apima: 
3.8.1. Valdybos nario kompetencijų ir reikalavimų išgryninimas bei konsultavimas rengiant kompetencijų matricą; 
3.8.2. kandidatų pritraukimą įvairiais šaltiniais (skelbimo viešinimas suderintais kanalais, įskaitant, bet neapsiribojant socialinės medijos kanalus, tikslinių profesinių asociacijų tinklus, Paslaugų teikėjo kandidatų duomenų bazes, užsienio partnerių duomenų bazes ir pan.) neapsiribojant Lietuvos Respublikos piliečių pritraukimu ir vykdant kandidatų paiešką tarp užsienio valstybių piliečių; 
3.8.3. kandidatų pateikiamų dokumentų peržiūrą ir įvertinimą;
3.8.4. atrankos pokalbių su kandidatais (telefonu, nuotoliniu būdu ir/ar tiesiogiai) organizavimą ir vykdymą; 
3.8.5. kandidatų dalykinių ir bendrųjų kompetencijų įvertinimą, pagal Paslaugų teikėjo turimus sertifikuotus testus ir vertinimo centrus (Perkančiajai organizacijai patvirtinus trumpojo sąrašo kandidatus Paslaugų teikėjas atlieka kandidatų vertinimą naudojant testus, kuriuos atlikti jis yra sertifikuotas);
3.8.6. kandidatų atitikimo keliamus reikalavimus ir motyvacijos įvertinimą; 
3.8.7. kandidatų ilgojo (ne mažiau kaip 7 asmenų į vieną poziciją) ir trumpojo (ne mažiau kaip 3 asmenų į vieną poziciją) sąrašų sudarymą ir pristatymą; 
3.8.8. rekomendacijų apie kandidatus surinkimą ir pateikimą;
3.8.9. trumpojo kandidatų sąrašo kandidatų pristatymą raštu (kandidatų atitikties keliamiems reikalavimams ir motyvacijos įvertinimas, dalykinių ir bendrųjų kompetencijų vertinimas, atlyginimo lūkesčiai); 
3.8.10. tinkamą atsakymų pateikimą visiems atrankoje dalyvavusiems kandidatams;
3.8.11. ryšio su Perkančiąja organizacija nuolatinį palaikymą atrankos vykdymo metu;
3.8.12. pagal poreikį dalyvavimą vykdomuose atrankos komisijos posėdžiuose ar atrankos pokalbiuose konsultanto teisėmis.
3.9.   Paslaugų teikėjas privalo:
3.9.1. Visą skelbimų apie atrankas viešinimo laikotarpį – ne trumpiau kaip 20 (dvidešimt) kalendorinių dienų – kartą per 5 (penkias) darbo dienas teikti atsakingam Perkančiosios organizacijos asmeniui sukandidatavusių asmenų vardus ir pavardes; ne vėliau kaip per 5 (penkias) kalendorines dienas nuo dienos, kurią pasibaigė kandidatų dokumentų priėmimo terminas, Paslaugų teikėjas pateikia Perkančiajai organizacijai visų norą dalyvauti atrankoje pareiškusių kandidatų sąrašą ir pagal poreikį jų pateiktų dokumentų kopijas; 
3.9.2. Jeigu kandidatai pateikė netikslius ar neišsamius duomenis apie tai, kad neatitinka skelbime nurodytus bendruosius, specialiuosius reikalavimus ar nepriklausomumo kriterijus, Paslaugų teikėjas privalo elektroniniu paštu prašyti kandidatų šiuos duomenis patikslinti, papildyti arba paaiškinti raštu per ne ilgesnį nei 5 (penkių) darbo dienų terminą, skaičiuojant nuo prašymo patikslinti duomenis išsiuntimo dienos;
3.9.3. Atmesti kandidatūras, jeigu kandidatas neatitinka skelbime nurodytų reikalavimų arba per nurodytą terminą nepateikė ar nepatikslino prašomų pateikti ar patikslinti duomenų, būtinų kandidato atitikčiai bendriesiems, specialiesiems ir nepriklausomumo reikalavimams patikrinti;
3.9.4. Ne vėliau kaip per 5 (penkias) kalendorines dienas nuo dienos, kurią pasibaigė kandidatų dokumentų priėmimo terminas, Paslaugų teikėjas parengia visų dalyvauti atrankoje norą pareiškusių kandidatų sąrašą, kuriame būtų nurodyta kandidato: (i) vardas, pavardė, (ii) išsilavinimas, (iii) darbovietė, einamos pareigos ar veikla, (iv) trumpa nuomonė apie kiekvieno kandidato pagrindines stipriąsias ir tobulintinas puses, į kurias atkreiptinas dėmesys vertinant kandidatūrą, (v) kandidatų atitikimo specialiems reikalavimams vertinimas, naudojant su Perkančiąja organizacija suderintos kompetencijų matricos skalę arba, jei kandidatas atmestas, atmetimo priežastis;
3.9.5. Atlikti visas kandidatų paieškos ir atrankos procedūras pakartotinai be papildomo mokesčio, jeigu atrankos komisija pripažįsta visus trumpojo sąrašo kandidatus netinkamais eiti pareigas, į kurias jie buvo svarstomi;
3.9.6. Paslaugų teikėjas, įskaitant ir jo darbuotojus, teikdamas pasiūlymą šiam pirkimui ir visu pirkimo sutarties vykdymo laikotarpiu neturi ir įsipareigoja neturėti interesų konflikto. Laikoma, kad Paslaugų teikėjas, įskaitant ir jo darbuotojus, turi interesų konfliktą, jeigu yra bet kokių veiksnių, kurie gali kelti riziką dėl konfidencialumo, lojalumo, veikimo išimtinai Perkančiosios organizacijos interesais pareigų pažeidimo. Paslaugų teikėjas pateikia Perkančiajai organizacijai laisvos formos patvirtinimą, kad Paslaugų teikėjas, įskaitant ir jo darbuotojus, neturi interesų konflikto ir (ar) potencialaus interesų konflikto arba informaciją apie potencialų interesų konfliktą, jeigu ji dar nebuvo pateikta. Paslaugų teikėjas įsipareigoja nedelsdamas informuoti Perkančiąją organizaciją bei nušalinti darbuotoją(-us), jei atrankos metu dėl pasikeitusių aplinkybių tokių ryšių atsirastų.
3.10. Paslaugų teikėjas privalo užtikrinti, kad jo darbuotojai, kurie teiks Paslaugas ir galės susipažinti su kandidatų pateiktais dokumentais, iki tokios galimybės atsiradimo bus įspėti apie jiems tenkančią su asmens duomenų apsauga susijusią atsakomybę ir įsipareigoję:
3.10.1. neatskleisti kandidatų asmens duomenų ir konfidencialios informacijos, kuri taps jiems žinoma atliekant atranką;
3.10.2. saugoti patikėtus dokumentus taip, kad tretieji asmenys neturėtų galimybės su jais susipažinti ar jais pasinaudoti;
3.10.3. nepasilikti sau asmeniškai jokių su atrankomis susijusių dokumentų kopijų;
3.10.4. užtikrinti kandidatų atžvilgiu sąžiningumo ir lygiateisiškumo principais pagrįstą veiklą.
3.11. Įsigaliojus Sutarčiai Paslaugų teikėjas pasirašo Paslaugų teikėjo konfidencialumo pasižadėjimą, kurio forma pateikiama Žmogiškųjų išteklių valdymo konsultacinių paslaugų techninės specifikacijos priede.

			








Žmogiškųjų išteklių valdymo konsultacinių paslaugų techninės specifikacijos
priedas


(Paslaugų teikėjo konfidencialumo pasižadėjimo forma)
_________________________
(Paslaugų teikėjo pavadinimas)

PASLAUGŲ TEIKĖJO KONFIDENCIALUMO PASIŽADĖJIMAS
20    m.                              d.
Vilnius

[bookmark: _Hlk199164258]Būdamas UAB EPSO-G nepriklausomų valdybos narių paieškos, atrankos bei vertinimo paslaugų teikėju, pasižadu: 
1. saugoti informaciją, kuri bus nurodoma kaip riboto naudojimo, konfidenciali, slapta ar visiškai slapta ir taps man žinoma, ją naudoti tik įstatymų ir kitų teisės aktų nustatytais atvejais ir tvarka, teikiant UAB EPSO-G nepriklausomų valdybos narių paieškos, atrankos bei vertinimo paslaugas;
2. saugoti man patikėtą šio pasižadėjimo 1 punkte nurodytą informaciją, tokiu būdu, kad tretieji asmenys neturėtų galimybės su ja susipažinti ar pasinaudoti;
3. neatskleisti kitiems asmenims man žinomos ar mano turimuose dokumentuose esančios šio pasižadėjimo 1 punkte nurodytos informacijos, jei jos atskleidimas prieštarautų teisės aktams, galėtų padaryti žalos valstybės institucijų ar valstybės interesams;
ir patvirtinu, kad: 
1. man išaiškinta, jog konfidencialią informaciją sudaro visa su UAB EPSO-G nepriklausomų valdybos narių paieškos, atrankos bei vertinimo paslaugų sutarties vykdymu susijusi informacija, išskyrus tą, kuri yra skelbiama viešai;
2. esu įspėtas, jog pažeidęs šį pasižadėjimą atsakysiu Lietuvos Respublikos teisės aktų nustatyta tvarka.
_________________                 _______________________                           ________________
(pareigų pavadinimas)          (teikėjo ar jo įgalioto asmens parašas)                   (vardas, pavardė)

__________________
